b'\n_START_ARTICLE_\nFranc Munih\n_START_SECTION_\n\xc5\xbdivljenje in delo\n_START_PARAGRAPH_\nLeta 1934 je v Ljubljani kon\xc4\x8dal u\xc4\x8ditelji\xc5\xa1\xc4\x8de, 1941 pa v Zagrebu Vi\xc5\xa1jo pedago\xc5\xa1ko \xc5\xa1olo. Slu\xc5\xbeboval je v Rogatcu (1936-1939); 1945 pa je nastopil slu\xc5\xbebo predmetnega u\xc4\x8ditelja na Jesenicah. V letih 1946-1957 je bil ravnatelj ni\xc5\xbeje gimnazije v Ilirski Bistrici, 1958-1963 pedago\xc5\xa1ki svetovalec v Kopru, 1963-1980 pa ravnatelj Osnovne \xc5\xa1ole Dragotina Ketteja v Ilirski Bistrici. Te\xc5\xbei\xc5\xa1\xc4\x8de njegovega dela je bila organizacija vzgojno izobra\xc5\xbeevalnega dela v \xc5\xa1olstvu. V \xc5\xa0olski praksi je 1959 uvedel v 1. razred osnovne \xc5\xa1ole v Ilirski Bistrici pouk za\xc4\x8detnega branja in pisanja po globalni metodi. \xc5\xa0e pred uporabo pouka nove matematike je uvedel elemente nove metode  v 1. razred in izdelal ustrezna ponazorila. Za uspe\xc5\xa1no delo je leta 1976 prejel \xc5\xbdagarjevo nagrado._NEWLINE_Napisal je ve\xc4\x8d izvirnih \xc4\x8dlankov in jih objavil v krajevnem mese\xc4\x8dniku Sne\xc5\xbenik in lokalnem \xc4\x8dasopisu  Krajan. Med objavljenimi prispevki so bili tudi naslednji: Ob 100-letnici kulturno prosvetnega dela v Ilirski Bistrici in serija \xc4\x8dlankov Sprehodi po starih gostilnah v Ilirski Bistrici. Za Krajevni leksikon Slovenije je leta 1968 prispeval Opis ob\xc4\x8dine in posameznih krajev. Bil je aktiven \xc4\x8dlan in predsednik dru\xc5\xa1tva za krajevno zgodovino in kulturo. Leta 1988 je izdal knjigo Ilirska Bistrica v sliki in besedi.'